***** ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Δεκεμβρίου 1988 για τη βελτίωση της αποτελεσματικότητας των γεωργικών διαρθρώσεων στην Ισπανία, σύμφωνα με τον κανονισμό (ΕΟΚ) αριθ. 797/85 του Συμβουλίου (Το κείμενο στην ισπανική γλώσσα είναι το μόνο αυθεντικό) (89/115/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 1137/88 (2), και ιδίως το άρθρο 25, Εκτιμώντας: ότι η ισπανική κυβέρνηση ανακοίνωσε, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, τις διατάξεις που απαριθμούνται στο παράρτημα της παρούσας απόφασης· ότι, σύμφωνα με το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή αποφασίζει εάν, λαμβάνοντας υπόψη τις προαναφερθείσες ανακοινώσεις, οι διατάξεις όσον αφορά την εφαρμογή του τίτλου ΙΙΙ του κανονισμού (ΕΟΚ) αριθ. 797/85 στην Ισπανία συνεχίζουν να πληρούν τους όρους για χρηματοδοτική συμμετοχή της Κοινότητας στην κοινή δράση που αναφέρεται στο άρθρο 1 του κανονισμού (ΕΟΚ) αριθ. 797/85· ότι μια διαφορετική εκτίμηση της συμπληρωματικής αντισταθμιστικής αποζημιώσεως για κάθε περιοχή που εξαρτάται από τους διαθέσιμους περιφερειακούς πόρους του προϋπολογισμού δεν αντιστοιχεί στο στόχο του άρθρου 13 του κανονισμού (ΕΟΚ) αριθ. 797/85 παρά μόνον εάν εξασφαλίζεται ορισμένη συνέχιση και ομοιογένεια στην εκτίμηση των φυσικών μειονεκτημάτων και στον καθορισμό των ποσών της αποζημιώσεως για το σύνολο των περιοχών · ότι η παρούσα απόφαση αφορά τις ενισχύσεις που χορηγούνται στις ζώνες που εμφαίνονται στον κοινοτικό κατάλογο των μειονεκτικών γεωργικών ζωνών που είναι προσαρτημένος στην οδηγία 86/466/ΕΟΚ του Συμβουλίου (3)· ότι, με την επιφύλαξη των προαναφερθεισών παρατηρήσεων, οι προαναφερθείσες διατάξεις ανταποκρίνονται στους όρους και στους στόχους του κανονισμού (ΕΟΚ) αριθ. 797/85· ότι ζητήθηκε η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) για τα χρηματοδοτικά θέματα· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι διατάξεις που ελήφθησαν για την εφαρμογή του τίτλου ΙΙΙ του κανονισμού (ΕΟΚ) αριθ. 797/85 στην Ισπανία, λαμβανομένων υπόψη των διατάξεων που ανακοινώθηκαν, συνεχίζουν να πληρούν τους όρους για χρηματοδοτική συμμετοχή της Κοινότητας στην κοινή δράση που αναφέρεται στο άρθρο 1 του εν λόγω κανονισμού, στις ζώνες που εμφαίνονται στον κοινοτικό κατάλογο των μειονεκτικών γεωργικών ζωνών που είναι προσαρτισμένος στην οδηγία 86/466/ΕΟΚ. Άρθρο 2 Η παρούσα απόφαση απευθύνεται στο Βασίλειο της Ισπανίας. Βρυξέλλες, 19 Δεκεμβρίου 1988.

[Source: multi_eurlex | Tokens: 2612]